

# 1. Към нова стратегия на ЕС за младежта

Младите хора силно желаят да поемат контрола над своя живот, да общуват с другите и да ги подкрепят. Въпреки това много от тях се сблъскват с несигурност за своето бъдеще в резултат на технологичната промяна, демографските тенденции, дискриминацията, социалното изключване, фалшивите новини и популизма с все още неизвестни последствия върху работните места, уменията или начина, по който функционират нашите демократични общества. Повече от всякога младите хора се нуждаят от устойчивост и способност да се адаптират към тези предизвикателства. Те следва да придобият необходимите умения, за да допринасят за проспериращи, демократични и сплотени общества в Европа и извън нея. В днешния взаимосвързан свят много млади хора са загрижени за глобалните въпроси като изменението на климата или мира и сигурността.

Въпреки икономическия подем и по-ниската безработица неравенствата, включително между поколенията, продължават. За пръв път след Втората световна война съществува реален риск днешното поколение млади хора да се окаже в по-лошо положение от това на своите родители[[1]](#footnote-1).29 % от лицата на възраст 16 — 29 години са в риск от бедност или социално изключване, а 11,6 % от тези на възраст 15 — 24 години се намират извън системите на заетост, образование или обучение (т.нар. NEET)[[2]](#footnote-2), докато 15,9 % от младите хора в тази възрастова група са безработни, което е два пъти по-висок процент от този за населението като цяло. Социално-икономическото и демократичното изключване вървят ръка за ръка[[3]](#footnote-3). Младите хора, борещи се с неблагоприятни условия, обикновено са по-слабо активни граждани и имат по-малко доверие в институциите. Освен това те по-рядко получават възможност за мобилност, включително по програмата „Еразъм+“.

Европа не може да си позволи пропиляване на таланти, социално изключване или неангажираност сред нейната младеж. Младите хора следва не само да бъдат архитекти на собствения си живот, но и да допринасят за положителната промяна в обществото. Новият Европейски корпус за солидарност е свидетелство за готовността на мнозина млади европейци да демонстрират солидарност с хората и местата в нужда — основна ценност, на която се крепи европейското сътрудничество.

През 2016 г. лидерите на ЕС потвърдиха необходимостта от действия в подкрепа на младежта[[4]](#footnote-4). В пътната карта от Братислава[[5]](#footnote-5) те се ангажираха със създаването на по-добри възможности за младите хора — амбиции, които след това бяха доразвити, например в работата по изграждане на европейско пространство за образование[[6]](#footnote-6).

За да може младите хора да извлекат пълните ползи от действията на ЕС, тези действия трябва да отразяват техните стремежи, творчески заряд и таланти. От своя страна младите хора допринасят положително за постигане на амбициите на ЕС: това поколение е най-добре образованото от всякога и сред използващите по най-творчески начин информационните и комуникационните технологии и социалните мрежи.

Още от 2002 г. ЕС осъществява специално сътрудничество в рамките на политиката си за младежта въз основа на принципите на активното участие и равния достъп до възможности, в полезно взаимодействие с други политики, насочени към младите хора, като образованието и заетостта. Сътрудничеството подтикна към промени в политиката и законодателството в държавите членки и допринесе за изграждането на капацитет на младежките организации. Остават открити обаче важни предизвикателства, като например приобщаването на повече млади хора от много по-разнообразни среди, включително такива, които разполагат с по-малко възможности, както и достигането в по-голяма степен до местното равнище.

Като приобщава и овластява младите жени и мъже, политиката за младежта може да се допринесе за успешното осъществяване на визията за континент, където младите хора могат да се възползват от възможностите и да са съпричастни с европейските ценности, както е посочено в Съобщението на Комисията„Укрепване на европейската идентичност чрез образование и култура“[[7]](#footnote-7).

Подновеното сътрудничество в ЕС по въпросите на младежта може да спомогне за преодоляване на настоящия парадокс, свързан с участието. Младите хора проявяват интерес към политиката[[8]](#footnote-8) и са социално активни: 53 % участват в организирани дейности, почти една трета са активни доброволци, а други подкрепят кауза посредством медийно внимание или потребителски избор. Въпреки това те са склонни да се отдръпват от традиционните форми на участие. Повсеместно младежите в риск от социално изключване са недостатъчно представени. Лицата, отговорни за вземането на решения, трябва да превърнат в реалност участието на всички млади хора: да направят действията в тяхна полза прозрачни, да достигат и общуват с тях по достъпен начин чрез предпочитаните от тях канали (като социалните мрежи) и да насърчават включването им в решенията.

В свое съобщение от декември 2016 г. Комисията пое ангажимент да насърчи участието на младите хора след 2018 г.[[9]](#footnote-9) На свой ред, Съветът призова „да се поддържа и да се подобрява ефективността на европейското сътрудничество по въпросите на младежта след 2018 г.“[[10]](#footnote-10).

Ето защо Комисията предлага нова стратегия на ЕС за младежта, с която да бъде отбелязан съвместният ангажимент между Комисията и държавите членки в рамките на тази политика, при пълното зачитане на субсидиарността. За да се съгласува още по-ефективно политиката за младежта, като нейните цели се подкрепят с финансиране от ЕС, стратегията следва да се осъществява до края на следващата многогодишна финансова рамка. За приоритетите ѝ са ползвани солидни източници на данни[[11]](#footnote-11), външна оценка[[12]](#footnote-12), позиции, изразени от европейските институции, и консултации, проведени през 2017 г. като част от „Годината на вслушването“[[13]](#footnote-13) и „Новото повествование за Европа“[[14]](#footnote-14). В тях единодушно се подчертава, че сътрудничеството в ЕС по въпросите на младежта е донесло осезаеми ползи, като вниманието се насочва към неговия потенциал. Новата стратегия ще се основава на достиженията на предишната, като ще подобрява нейната достъпност, разпознаваемост и въздействие, за да се гарантира по-добро участие на младите хора.

Обобщение на основните действия

* Подобряване на **междусекторното сътрудничество** между областите на политики, включително посредством **координатор на ЕС за младежта**, за да се даде глас на младите хора при оформянето на политиките на ЕС
* **Проследяване** на разходите на ЕС в полза на младежта
* Започване на нов и по-приобщаващ **диалог по въпросите на младежта в ЕС** с акцент върху младите хора с по-малко възможности
* Премахване на пречките пред **мобилността с цел доброволческа дейност и солидарност, както и нейното улесняване**
* Изпълнение на **програма за работа с младежта** с цел по-високо признание за неформалното обучение
* Укрепване на връзката между политиката на ЕС за младежта и свързаните с нея програми на ЕС (**„Еразъм+“ и Европейския корпус за солидарност**)

# 2. Ангажиране. Свързване. Овластяване.

Чрез сътрудничеството в ЕС по въпросите на младежта следва да се извлече максимално възможното от потенциала на политиката за младежта. Това сътрудничество позволява да се насърчава участието на младите хора в демократичния живот в съответствие с член 165 от Договора за функционирането на ЕС. Освен това чрез него може да се подкрепи социалната ангажираност, а така също и гражданските и социално-образователните дейности (работа с младежта), които предоставят на младите хора умения за живота и служат като мост към обществото, особено за тези от тях в неравностойно положение.

През следващите години стремежите в рамките на стратегията ще бъдат:

* Да се дава възможност на младите хора да бъдат **строители на собствения си живот, да изграждат своята устойчивост** и да си подсигуряват с умения за живота, за да се справят с един променящ се свят;
* Да се насърчават младите хора да бъдат **активни граждани, дейци на солидарността и положителната промяна** в полза на общностите в цяла Европа, вдъхновявани от ценностите на ЕС и европейската идентичност;
* Да се спомага за предотвратяване на **социалното изключване на младите хора**;
* Да се подобрява **въздействието върху младите хора на решенията в политиката** чрез диалог и задоволяване на потребностите им в различните сектори.

За тази цел в рамките на сътрудничеството по политиката за младежта ще бъдат предприемани дейности, разпределени в три области на действие.

**АНГАЖИРАНЕ**: насърчаване на участието на младите хора в демократичния живот

**СВЪРЗВАНЕ**: сближаване на младите хора в целия ЕС и извън него с цел насърчаване на доброволната ангажираност, мобилността с учебна цел, солидарността и междукултурното разбирателство

**ОВЛАСТЯВАНЕ**: подкрепа за овластяването на младите хора чрез качество, новаторство и признание за работата с младежта

В стратегията ще се обръща специално внимание на:

*Достигането до всички млади хора:* Със стратегията следва да се преследва стремежът за подобряване на перспективите пред всички млади хора независимо от тяхната среда или социален статус. Програмата „Еразъм+ за младежта“ разполага с необходимото, за да достигне до младите хора с по-малко възможности, които представляват над 36 % от нейните бенефициери[[15]](#footnote-15). Въпреки това са необходими повече действия, за да бъдат политиката на ЕС за младежта и програмата „Еразъм+“ наистина приобщаващи.

*Обхващането на нивата от глобалното до местното:* Младите хора са ангажирани с решаването на глобални предизвикателства, и особено на целите за устойчиво развитие. От друга страна, овластяването на младежта започва на най-непосредствено равнище и зависи от разнообразната ситуация на младите хора. Чрез сътрудничеството в ЕС по въпросите на младежта следва да се изграждат по-добри връзки със създателите на политики и прилагащите ги на регионално и местно ниво и да се насърчават инициативите на младежта на най-непосредствено равнище.

*… и на виртуалния свят:* Цифровите технологии коренно промениха живота на младите хора по много начини и политиките трябва да отразяват и възможностите, и предизвикателствата, като се използва потенциалът на социалните мрежи, на младежта се осигуряват цифрови умения и се насърчават критичното мислене и медийната грамотност.

## C:\Users\metayfa\AppData\Local\Microsoft\Windows\Temporary Internet Files\Content.Word\Engage3.png2.1. АНГАЖИРАНЕ

На фона на размислите за бъдещето на Европа, сега е времето **да се вслушваме в младите хора, както и да ги овластим**, за да превърнат мечтите си в реалност.

Много от тях желаят да участват в политическия живот, но очакват мнението им да бъде зачитано. Често пъти те са по-слабо ангажирани от по-възрастните групи в гласуването или политическите партии, те заявяват интерес към политиката и имат най-положителното отношение към ЕС. Чувството на гражданска принадлежност към ЕС е по-силно сред хората, родени след 1980 г. (73 %), отколкото сред родените преди 1946 г. (54 %)[[16]](#footnote-16). Както се подчертава в Доклада за гражданството на ЕС от 2017 г.[[17]](#footnote-17), ангажираността на младите е от решаващо значение предвид изборите за Европейски парламент през 2019 г.

Днес ангажираността с младите хора на политиката на ЕС за младежта се осъществява чрез структурирания диалог[[18]](#footnote-18),достигнал от 2010 г. насам до над 200 000 от тях. Макар тази форма на диалог да се е превърнала във влиятелен инструмент, Комисията предлага да се направи още една крачка и той да бъде обновен. Въз основа и на поуките от „Новото повествование за Европа“ **неговият обсег следва да бъде разширен** отвъд младежките организации, работещи в сферата на ЕС, и той следва да обхване по-разнообразна аудитория, включително на местно равнище. Диалогът следва да е ориентиран повече към групите в неравностойно положение, например като се надгражда над стратегията за приобщаване и многообразие[[19]](#footnote-19) в рамките на програмата „Еразъм+“, като същевременно се разчита на експертния опит на млади експерти и изследователи. В допълнение към получилите признание младежки конференции и срещи, диалогът по въпросите на младежта в ЕС ще **обхване** **нови и** **алтернативни форми на участие, включително онлайн кампании** и консултации посредством цифрови платформи, свързани с Европейския портал за младежта. Диалогът ще бъде координиран на равнището на ЕС, поддържан от младите хора на всички равнища и подкрепян чрез национални работни групи с подобрени механизми за мониторинг. Той следва да бъде **прозрачен и** **разпознаваем** от гледна точка на въздействието. За да се даде възможност на младите хора да формират своето мнение въз основа на факти и доводи, от съществено значение е достъпът до качествена информация.

**Сътрудничеството на равнището на ЕС ще се съсредоточи върху:**

* **Започване на нов диалог по въпросите на младежта в ЕС**, за да може за решенията за политиката на ЕС да допринасят млади хора с различни мнения;
* **Консолидиране на Европейския портал за младежта** като единен цифров вход за достъп, през който младите хора да се ангажират с ЕС;
* **Активизиране на участието на младите хора** в демократичния живот, включващо достъп до качествена информация, удостоверена от надеждни източници, и насърчаване на участието в **европейските и други избори;**
* **Подкрепа за принципа „да се научим да участваме“** и повишаване на интереса спрямо действия за включване, в цяла Европа и извън пределите ѝ посредством **„Еразъм+“**.

**Държавите членки се насърчават да се съсредоточат върху:**

* **Поощряване на диалога и популяризиране на механизмите за участие на всички равнища на вземането на решения,** например чрез съвети по въпросите на младежта,като се обръща специално внимание на механизмите за обратна информация и достигането до младите хора от най-различни среди. Това би могло да включва подкрепа за публичните органи, за да усвояват практики на участие, например чрез инструментариуми;
* **Насърчаване на социалното и гражданското ангажиране на младите хора**, включително на участието в младежки организации или на онлайн активизма;
* **Подпомагане, за да се подготвят младите хора за участие** чрез работа с младежта, младежки парламенти или симулации, действия в сферата на гражданското образование и медийната грамотност чрез полезни взаимодействия с формалното образование и публичните органи;
* Проучване на новаторски и алтернативни **форми на демократично участие;**
* **Използване на инструменти за насърчаване на дебата** относно ЕС, като например разработения в рамките на „Новото повествование за Европа“ инструментариум.

## C:\Users\metayfa\AppData\Local\Microsoft\Windows\Temporary Internet Files\Content.Outlook\364SYTMB\Connect3 (3).png2.2. СВЪРЗВАНЕ

Чрез стратегията за младежта ще бъдат подкрепени **възможности** младите хора да придобият непосредствен опит в обмена, сътрудничеството и гражданското действие в европейски контекст.

„Еразъм+“ — един от най-успешните инструменти на ЕС, помага на младите хора да разширят своите хоризонти и да изградят мостове на територията на континента и отвъд. От 2014 до 2020 г. над 500 000 участници ще са придобили опит и умения в чужбина чрез младежки обмен и доброволчество. Виртуалният обмен по програмата „Еразъм+“[[20]](#footnote-20) благоприятства диалога между младежта в ЕС и в държавите от Южното Средиземноморие. Подобен опит увеличава пригодността за заетост и помага да се развие разбиране за европейските ценности и толерантност[[21]](#footnote-21). ЕС следва да **разгърне новаторски начини за обединяване на младите хора**, като същевременно извлича ползите от добре изпитани формати, като младежкия обмен и сътрудничеството между младежки организации.

Младите хора все по-често се ангажират с доброволческа дейност[[22]](#footnote-22), но едва в 8 % от случаите в чужбина. ЕС подкрепя доброволчеството от над двадесет години. Понастоящем се предлага тази подкрепа да бъде разширена и да предоставя на младите хора нови възможности да изразяват солидарност (под формата на работни места или стажове) в рамките на Европейския корпус за солидарност. За да се осъществи неговият **пълен потенциал** и да се гарантира, че националните схеми позволяват трансграничен опит, Комисията и държавите членки следва да си сътрудничат с цел постигане на подкрепяща среда по отношение на политиката и на правните и административните аспекти.

**Сътрудничеството на равнището на ЕС ще се съсредоточи върху:**

* **Свързване на младите хора в цяла Европа и извън нея**, отчитане на опита от **„Обединената европейска младеж“[[23]](#footnote-23)**, изграждане на мрежи от млади хора от различни части на Европа, **виртуален обмен** по програмата „Еразъм+“, както и други действия по „Еразъм+ за младежта“;
* **Подкрепа за внедряването на Европейския корпус за солидарност** чрез сътрудничество в областта на политиката и изграждане на общности, по-специалночрез **актуализиране и разширяване на Препоръката на Съвета от 2008 г. относно мобилността на доброволците**, и доукрепване на потенциала на портала на **Европейския корпус за солидарност** за достигане до младите хора и за спомагане за изграждането на общност;
* **Увеличаване на участието в** **трансграничната мобилност с учебна цел и трансграничната солидарност** в рамките на програмата **„Еразъм+“** и **Европейския корпус за солидарност** с акцент върху хората с по-малко възможности.

**Държавите членки се насърчават да се съсредоточат върху:**

* **Насърчаване на ангажираността на младите хора по отношение на солидарността**: поощряване на схеми за подпомагане и на изграждане на капацитет за организации, работещи в тази област, повишаване на осведомеността за възможностите и предоставяне на информация за правата и ползите при участие в доброволческа дейност или работа в служба на обществото. При разработването на национални схеми държавите членки следва да се стремят към допълняемост и полезни взаимодействия с Европейския корпус за солидарност;
* **Преглед и премахване на правните и административните пречки пред трансграничната солидарност**: държавите членки следва да установят препятствията пред младите хора, желаещи да се занимават с трансгранична доброволческа дейност (от гледна точка на осигурителни плащания, здравно осигуряване и др.), и да предприемат отстраняването на тези препятствия;
* **Насърчаване на признаването на доброволческия опит и на валидирането на резултатите от наученото**: освен вътрешно присъщата стойност на доброволчеството, която то носи на обществото, уменията, развивани от доброволците, заслужават да получат признание на пазара на труда.

## C:\Users\metayfa\AppData\Local\Microsoft\Windows\Temporary Internet Files\Content.Word\Empower3.png2.3. ОВЛАСТЯВАНЕ

Работата с младежта носи единствени по рода си ползи за младите хора при прехода им към зряла възраст[[24]](#footnote-24), като им предлага сигурна среда за придобиване на самоувереност и учене по неформален начин. За работата с младежта се знае, че осигурява на младите хора ключови компетентности и умения като работа в екип, лидерски качества, междукулурни компетентности, управление на проекти, решаване на проблеми и критично мислене. В някои случаи тя е мостът към образование, обучение или работа и така предотвратява изключването.

За да се извлекат ползите от това, е **необходимо по-голямо признание** за неформалното учене чрез работа с младежта, която е особено полезна за хората с ограничени формални квалификации като начин за подобряване на пригодността за заетост и предприемаческите умения. Признанието може да бъде подобрено чрез по-системно **използване на качествени инструменти**.

От друга страна, самите хора, работещи с младежта, трябва да се адаптират към променящите се нужди и навици на младите хора и към **технологичната промяна**. Те трябва да актуализират своите умения, за да разбират проблемите, с които се сблъскват младите хора онлайн, и да използват новите възможности, предлагани от цифровото обучение, в съответствие с Европейската рамка за цифрова компетентност на гражданите[[25]](#footnote-25) и плана за действие в областта на цифровото образование[[26]](#footnote-26). Работата с младежта пострада от намаляването на финансирането в много части на Европа[[27]](#footnote-27), ето защо такова финансиране нерядко е предизвикателство.

**Сътрудничеството на равнището на ЕС ще се съсредоточи върху изпълнението на програма за работа с младежта с цел качество, новаторство и признание на работата с младежта:**

* Разработване и разпространение на **практически инструментариуми** за качествена работа с младежта;
* Подкрепа за дейности на най-непосредствено равнище, насочени към **признанието,** **новаторството и изграждането на капацитет във връзка с работата с младежта** по програмата „Еразъм+“;
* Подкрепа за взаимното обучение и набирането на фактология относно **цифровата работа с младежта, уменията на хората, работещи с младежта, и финансирането** на работата с младежта.

**Държавите членки се насърчават да се съсредоточат върху:**

**-**  **Развиване на качеството:** инструментите и системите за качество, които трябва да бъдат използвани при обучението на хората, работещи с младежта, следва да съответстват на променящите се обстоятелства в живота на младите хора и да бъдат интегрирани в по-широк подход към качеството с цел да се овластят организациите.

**-**  **Адаптиране към цифровите възможности:** структурата, методите и каналите за комуникация на работата с младежта следва да се адаптират към цифровия свят — при тази работа следва да се използват технологиите и педагогически практики, за да се увеличи достъпът и да се помогне на младите хора да се справят с цифровите средства. Цифровата работа с младежта следва да бъде включена в обучението на хората, работещи с младежта, както и в трудовите стандарти и стандартите във връзка с компетентностите в сферата на работата с младежта, когато тези стандарти съществуват.

* **Насърчаване на признанието:** за да придобие работата с младежта по-голяма стойност за младите хора, участващи в нея, следва да се разработят подходящи и общоприети инструменти за признание в съответствие с Препоръката на Съвета относно валидирането на неформалното и самостоятелното учене и с програмата за развитието на уменията[[28]](#footnote-28).
* **Достигане до всички млади хора, и особено до тези от тях с по-малко възможности**: работата с младежта притежава единствен по рода си потенциал да достига до най-уязвимите хора и да решава техните индивидуални нужди.

# 3. Ефективно, фокусирано и съвместно изпълнение между отделните сектори

## 3.1. Работа между отделните сектори

Положението на младите хора в Европа е многообразно и белязано от предизвикателства, които трябва да бъдат решавани в рамките на различни области на политиката. Въпреки положителните тенденции, като повишеното участие във висшето образование, намаляването на случаите на преждевременно напускане на училище и на равнищата на младежката безработица (въпреки че са все още високи)[[29]](#footnote-29), продължават да са налице големи, често взаимосвързани предизвикателства. Сред тях е много високата безработица в някои държави членки, региони и групи, растящата младежка бедност, несигурната заетост, неравнопоставения достъп до качествено образование или въпроси, свързани със здравето.

В този контекст справянето с младежката безработица и с високия процент на млади хора, намиращи се извън системите на заетост, образование или обучение (NEET), бе приоритет на ЕС, подкрепян чрез конкретни инициативи: над 3,5 милиона души — млади хора, са се ползвали всяка година от въведената през 2013 г. гаранция за младежта. За периода от 2014 до 2020 г. по линия на Европейския социален фонд и инициативата за младежка заетост за преки инвестиции в мерки за младежка заетост са заделени общо 14,5 милиарда евро. Въпреки напредъка в стратегията на ЕС за младежта и в доклада за оценка относно изпълнението на гаранцията за младежта в държавите членки се подчертава нуждата от изграждане на мостове между сектора на младежта и този на заетостта и от достигане до младите хора, намиращи се извън системите на заетост, образование или обучение, които се сблъскват с множество пречки. Освен това в плана за действие относно интеграцията на граждани на трети държави[[30]](#footnote-30) и в Съобщението „Закрилата на децата мигранти“[[31]](#footnote-31) се признава важността на подкрепата за интеграцията на младите мигранти и бежанци.

В не всички осем области на действие[[32]](#footnote-32) са постигнати еднакво положителни резултати — съгласно оценката те се движат в твърде широки граници. Никоя държава членка не е предприела действия по всички тези области на действие едновременно, тъй като не навсякъде те са имали еднакво значение.

За да се повиши ефективността, Комисията предлага двустранен подход:

1) Укрепване на младежката перспектива между всички области на политиката на равнището на ЕС чрез:

* **Гарантиране, че опасенията на младите хора се вземат предвид при изготвянето на политиките на ЕС**, именно чрез **координатор на ЕС по въпросите на младежта**, който ще бъде контактът на Европейската комисия и видимото референтно звено за младите хора. Мисията на координатора на ЕС по въпросите на младежта е да предоставя съвети относно политиката за младежта на отговорния комисар; да спомага за осигуряване на координиране и съгласуваност, и да повишава осведомеността относно действията на ЕС в тази област в тясно сътрудничество с институциите и агенциите на ЕС, както и с държавите членки. както и да споделя резултатите от диалога по въпросите на младежта в ЕС и да предоставя обратна връзка на младите хора, включително чрез Европейския портал за младежта и платформата на стратегията на ЕС за младежта[[33]](#footnote-33);
* укрепване на **прозрачността на действията на ЕС** в полза на младите хора, включително проследяване на разходите на ЕС във връзка с младите хора[[34]](#footnote-34);
* насърчаване на **модели на създаване на политики, основани на участието**, включващи младите хора, като например **лаборатории за политиката за младежта**[[35]](#footnote-35);
* **подкрепа за държавите членки при разработването на политики за младежта** чрез събиране на фактология, взаимни обучения и споделяне на добри практики, в т.ч. на нови инструменти, като например партньорски оценки и консултации;
* принос, посредством инструменти за младежко сътрудничество като взаимни обучения, фактология, координатора или диалога, към **междусекторните инициативи** за младежта, като например гаранцията за младежта, Европейската мрежа на стажуващите[[36]](#footnote-36) и призива от Тарту за здравословен начин на живот[[37]](#footnote-37).

2) Насочване на фокуса на стратегията: Комисията приканва държавите членки да се концентрират върху целенасочени действия, въплъщаващи приоритетите на ЕС в национален контекст, които да бъдат определени в **национални планове за действие**.

Тези планове следва да се основават на междусекторно сътрудничество в рамките на политиката за младежта и други области на политики, като се надгражда върху съществуващи механизми за управление, например като част от осъществяването на схемата за гаранция за младежта.

Те следва да гарантират солидни връзки между **транснационалните дейности на сътрудничество[[38]](#footnote-38)** на националните агенции, изпълняващи програмата „Еразъм+“, и областите, установени в националните планове за действие като области за повишаване на съгласуваността между изпълнението на политиката и на програмата.

**Междусекторното сътрудничество** следва да се укрепи **на всички нива на вземане на решения**, като се търсят полезни взаимодействия и допълняемост между действията и се включва по-сериозно участие на младежта. Държавите членки следва да насърчават младите хора и други заинтересовани страни да организират съвместни инициативи, например в сферата на образованието, заетостта, цифровите технологии, спорта, устойчивостта и международното сътрудничество, като използват пълния потенциал на финансирането от ЕС.

През 2017 г. — „Годината на вслушването“, заинтересовани страни обърнаха внимание на следните предизвикателства, които биха могли да послужат като области за интегриране на действията: образование — обучение; заетост — предприемачество; здраве, включително психично здраве; бедност — социално изключване; интеграция на младежта с мигрантски произход[[39]](#footnote-39); интернет грамотност — медийна грамотност; устойчивост — изменение на климата.

## 3.2. Многостепенно управление чрез участие

Управлението ще бъде подобрено чрез:

*Основано на факти създаване на политики и мониторинг:* Ефективното изпълнение почива на солидни факти. **Таблицата с показатели във връзка с младежта** се превърна във високо ценен инструмент за проследяване на тенденциите в състоянието на младежта. В рамките на сътрудничеството в ЕС следва да се проучи още използването на **показатели на политиката** за проследяване на изпълнението на стратегията[[40]](#footnote-40). През 2019 г. ще бъде извършен преглед на политиката за финансираните от ЕС научноизследователски проекти, за да се изведат важни констатации за тази област.

*Акцент и гъвкавост:* Стратегията ще акцентира върху общите между държавите членки приоритети за младежта в ЕС, като същевременно ще позволява гъвкавост при изпълнение на интегриращите действия с цел да се приспособят приоритетите на ЕС към националните условия. Очаква се Съветът да определи тригодишни **работни планове на равнището на ЕС** заедно с Комисията.

*Управление чрез участие:* Нова **платформа** ще предоставя на заинтересованите страни по-голяма роля за координиране на изпълнението на стратегията, като ще предлага възможности за обмен на информация относно дейностите и резултатите. Комисията ще организира специални срещи за представителите на младежки организации, организации на гражданското общество, институциите на ЕС и социални партньори.

*Рационализирано докладване и оценяване:* Комисията ще докладва на всеки три години относно изпълнението въз основа на информацията, предоставяна от държавите членки, уикисайта за младежта[[41]](#footnote-41) и показатели. Докладът ще съдържа информация за използването на програмите на ЕС за постигане на целите на политиката. Комисията ще проведе междинна оценка през 2023 г. и евентуално преглед през 2024 г. Държавите членки се насърчават да направят същото.

*Взаимно обучение и разпространение:* Експертни групи ще продължат да разработват насоки на политиката и практически инструменти и да споделят добри практики; стратегията ще предлага нови инструменти за взаимно обучение, като партньорски проверки и консултации. Чрез нея ще бъде преследван по-систематичен подход към качествена информация за младежта, разяснителни дейности и разпространение, като за основа се използват съществуващи нейни мрежи.

*Мобилизиране на програмите и фондовете на ЕС:* Чрез стратегията ще се насърчава ефективното използване на програмите и фондовете на ЕС, като „Еразъм+“, Европейския корпус за солидарност, европейските структурни и инвестиционни фондове, „Хоризонт 2020“, в т.ч. действията „Мария Склодовска-Кюри“, „Творческа Европа“ и техните програми приемници. Комисията призовава държавите членки да проучат възможности за полезни взаимодействия между източниците на финансиране на равнището на ЕС и на национално, регионално и местно равнище.

# Заключения и следващи стъпки

Младите хора имат основателни амбиции за своето бъдеще в Европа. От своя страна, Европа трябва да им предложи по-добри възможности за живот и да предприема действия предвид техните безпокойства.

Чрез стратегията ще се изгради по-силна връзка между ЕС и младите хора посредством приобщаващи и цифрови методи за провеждане на диалог, ще се получат ефективни резултати чрез фокусирани приоритети и действия и ще се осигури по-ефективна структура с цел набелязване и предаване на идеите на младите хора и споделяне на информация относно предприетите в тяхна полза действия.

Всичко това ще бъде подпомогнато посредством по-силни връзки с фондовете на ЕС. Освен това чрез стратегията за младежта ще се търси по-голяма ангажираност от страна на заинтересованите страни чрез по-сериозно включване на младежта и чрез нови платформи на равнището на ЕС и извън неговите предели. Гъвкавото определяне на приоритетите и изпълнение на равнището на ЕС ще направи стратегията по-приложима към местните условия, като се зачитат компетентностите на всяко ниво на управление, и то с подкрепата на Европейската комисия.

Комисията приканва Съвета да одобри предложената стратегия на ЕС за младежта за периода 2019 — 2027 г., като се основава също и на целите за младежта[[42]](#footnote-42), предложени в рамките на конференцията на ЕС за младежта през април 2018 г.

Съветът се приканва още да приеме работен план за периода 2019 — 2021 г., като вземе предвид предложените в настоящото съобщение мерки, подробно разгледани в работния документ на службите на Комисията относно резултатите от отворения метод на координация.

1. Бяла книга за бъдещето на Европа, март 2017 г. [↑](#footnote-ref-1)
2. Евростат, 2016 г. [↑](#footnote-ref-2)
3. Eurofound – раздел за NEET: <https://www.eurofound.europa.eu/topic/NEETs>. [↑](#footnote-ref-3)
4. Съобщение на Комисията „Инвестиране в младежта на Европа“ (COM(2016)940). [↑](#footnote-ref-4)
5. <https://www.consilium.europa.eu/media/21229/160916-bratislava-declaration-and-roadmap-bg.pdf> [↑](#footnote-ref-5)
6. <https://ec.europa.eu/commission/news/towards-european-education-area-2025-2017-nov-14_bg> [↑](#footnote-ref-6)
7. Съобщение на Комисията „Укрепване на европейската идентичност чрез образование и култура“ (COM(2017)673). [↑](#footnote-ref-7)
8. Експресно проучване на Евробарометър № 455. [↑](#footnote-ref-8)
9. Съобщение на Комисията „Инвестиране в младежта на Европа“ (COM(2016)940). [↑](#footnote-ref-9)
10. Заключения на Съвета относно стратегическите перспективи за европейското сътрудничество по въпросите на младежта след 2018 г., май 2017 г. [↑](#footnote-ref-10)
11. Експресно проучване на Евробарометър № 455; Евростат (<http://ec.europa.eu/eurostat/web/youth/data/database>). [↑](#footnote-ref-11)
12. SWD(2017) 280 и SWD(2017) 281 относно оценката на стратегията на ЕС за младежта. [↑](#footnote-ref-12)
13. Становища от държавите членки, Европейския парламент, Европейския комитет на регионите и Европейския икономически и социален комитет, както и резултати от структурирания диалог, целеви групи, онлайн консултации и конференция на заинтересованите страни. Вж. придружаващия Работен документ относно резултатите от отворения метод на координация в областта на младежта в периода 2010 — 2018 г. [↑](#footnote-ref-13)
14. <http://europa.eu/youth/have-your-say/new-narrative-for-europe_bg> [↑](#footnote-ref-14)
15. Годишен доклад за програмата „Еразъм+“ за 2016 г. [↑](#footnote-ref-15)
16. Стандартно проучване на Евробарометър № 86, 2016 г. [↑](#footnote-ref-16)
17. <http://europa.eu/rapid/press-release_IP-17-118_bg.htm>. [↑](#footnote-ref-17)
18. Структурираният диалог е консултативният процес за младежта съгласно стратегията за периода 2010 — 2018 г. [↑](#footnote-ref-18)
19. <http://ec.europa.eu/assets/eac/youth/library/reports/inclusion-diversity-strategy_en.pdf> [↑](#footnote-ref-19)
20. <https://europa.eu/youth/erasmusvirtual_bg> [↑](#footnote-ref-20)
21. <http://www.researchyouth.net/documents/ray_policybrief_2014.pdf> [↑](#footnote-ref-21)
22. През последните 12 месеца 31 % от младите хора са участвали в доброволчески дейности (увеличение с 6 пункта спрямо 2014 г., проучване на Евробарометър № 455). [↑](#footnote-ref-22)
23. <https://eacea.ec.europa.eu/erasmus-plus/funding/european-youth-together-eacea162018_en> [↑](#footnote-ref-23)
24. Експертна група по темата „Принос на работата с младежта и на неформалното и самостоятелното учене за справяне с предизвикателствата пред младите хора, особено с прехода от образование към заетост“. <http://ec.europa.eu/assets/eac/youth/library/reports/contribution-youth-work-summary_en.pdf> [↑](#footnote-ref-24)
25. Известна също така като DigComp. [↑](#footnote-ref-25)
26. СОМ(2018) 22 final. [↑](#footnote-ref-26)
27. Проучване Working with young people: the value of youth work in the EU (Работа с младите хора: стойността на работата с младежта в ЕС), ICF-GHK, 2014 г., Европейска комисия. [↑](#footnote-ref-27)
28. „Образование и обучение 2020“ (2015/C 417/04), „Нова европейска програма за умения“ COM(2016) 381. [↑](#footnote-ref-28)
29. Придружаващ Работен документ относно положението на младите хора в ЕС. [↑](#footnote-ref-29)
30. COM(2016) 377 [↑](#footnote-ref-30)
31. COM(2017) 211 final [↑](#footnote-ref-31)
32. Образование и обучение, заетост и предприемачество, здраве и благосъстояние, участие, доброволчески дейности, социално приобщаване, младежта и светът, творчество и култура. [↑](#footnote-ref-32)
33. Координаторът на ЕС по въпросите на младежта ще бъде съветник, работещ в службите, подпомаган от генералната дирекция, отговаряща за политиката за младежта. Задачите на координатора ще включват ръководене на диалога по въпросите на младежта в ЕС от страна на Комисията, обработване на мненията на младите хора и на резултатите от диалога по въпросите на младежта в ЕС, за да ги споделя със съответните служби на Комисията, както и да поддържа отношения с Европейския парламент и със създателите на политики в държавите членки. Координаторът ще служи също така като първа точка за контакт за младите хора и техните представители, ще ръководи действията по информиране и комуникация, насочени към младите хора, в сътрудничество с други съответни служби на Комисията. [↑](#footnote-ref-33)
34. Става дума за финансирането, насочено към отделни лица, а също и за използването на приблизителни оценки, за да се избегне създаването на допълнителна административна тежест от гледна точка на докладването и събирането на данни, по-специално за програми като Еразъм+. Европейския корпус за солидарност; Европейска програма за заетост и социални иновации; „Хоризонт 2020“; „Творческа Европа“; „Европа на гражданите“; Програма „Права, равенство и граждани“; Здравна програма на ЕС; „Еразъм за млади предприемачи“ (COSME); Инициатива за младежка заетост; Европейски структурни и инвестиционни фондове; Схема за млади земеделски стопани (Обща селскостопанска политика); Доброволци на ЕС за хуманитарна помощ; Европейски инструмент за съседство. [↑](#footnote-ref-34)
35. Първата лаборатория за политиката за младежта се проведе през 2017 г. с участието на три съседни държави: <https://blogs.ec.europa.eu/eupolicylab/> [↑](#footnote-ref-35)
36. <http://ec.europa.eu/social/main.jsp?catId=1147&langId=bg.> [↑](#footnote-ref-36)
37. <https://ec.europa.eu/sport/news/20170922-ewos-navracsics-health-call-tartu_fr> [↑](#footnote-ref-37)
38. Дейности, организирани от националните агенции, отговарящи за програмата „Еразъм+“. [↑](#footnote-ref-38)
39. През 2014 г. родените в чужбина млади хора, както и тези, родени тук, но чиито родители, са родени в чужбина, представляват 20 % от жителите на ЕС на възраст 15 — 29 години, като се предвижда този дял бързо да расте поради притоците мигранти от първите години на ХХІ век насам. [↑](#footnote-ref-39)
40. Предложение, включено в Работния документ на службите на Комисията относно резултатите от отворения метод на координация. [↑](#footnote-ref-40)
41. <https://eacea.ec.europa.eu/national-policies/en/youthwiki> [↑](#footnote-ref-41)
42. <http://www.youthgoals.eu/> [↑](#footnote-ref-42)